COM7 ควง SPVI วิ่งแรง! รับอานิสงส์ Apple เปิดตัวโปรดักส์ใหม่
COM7 ควง SPVI วิ่งแรง! รับอานิสงส์ Apple เปิดตัวโปรดักส์ใหม่
COM7 ควง SPVI วิ่งแรง! รับอานิสงส์ Apple เปิดตัวโปรดักส์ใหม่
21 เม.ย. 2564

ผู้สื่อข่าวรายงานว่า ล่าสุด ณ เวลา 10.51 น. ราคาหุ้น บริษัท คอมเซเว่น จำกัด (มหาชน) หรือ COM7 อยู่ที่ 74.50 บาท บวก 2.25 บาท หรือ 3.11% สูงสุดที่ 75.50 บาท ต่ำสุดที่ 71.25 บาท ด้วยมูลค่าซื้อขาย 771.29 ล้านบาท
ส่วนราคาหุ้น บริษัท เอส พี วี ไอ จำกัด (มหาชน) หรือ SPVI อยู่ที่ 7.15 บาท บวก 0.45 บาท หรือ 6.72% สูงสุดที่ 7.20 บาท ต่ำสุดที่ 6.55 บาท ด้วยมูลค่าซื้อขาย 28.03 ล้านบาท
สำหรับปัจจัยที่ส่งผลให้ราคาหุ้นปรับตัวขึ้น คาดว่ามาจากการที่ Apple เปิดตัวโปรดักส์ใหม่ ทั้ง iPad Pro, iMac AirTag iPhone 12 และ iPhone 12 mini สีม่วงเพิ่มเติม โดยจะทยอยวางจำหน่ายในประเทศไทยเร็วๆ นี้
ด้าน บล.ทิสโก้ ระบุในบทวิเคราะห์ แนะนำ “ซื้อ” หุ้น COM7 และปรับมูลค่าที่เหมาะสมไปยังปี 2565 อยู่ที่ 83 บาท จาก 1) COM7 เป็นบริษัทที่มีความแข็งแกร่งจากการเป็นผู้นำในตลาดค้าปลีกสินค้าไอทีที่ได้รับอานิสงส์ความต้องการสินค้าในภาวะการระบาดของโควิด-19 และการเติบโตไปพร้อมกับการเปลี่ยนผ่านเทคโนโลยีเป็น 5G ซึ่งจะสร้างความต้องการโทรศัพท์เคลื่อนที่รวมถึงสินค้าเกี่ยวเนื่องไปอีกอย่างน้อย 2 ปี
รวมถึง 2) คาดผลประกอบการไตรมาส 1/64 เติบโตสูง 68% เมื่อเทียบจากปีก่อน มาที่ 483 ล้านบาท จากความต้องการสินค้าทั้ง Apple และอุปกรณ์คอมพิวเตอร์ที่สูงต่อเนื่อง และ 3) คาดผลประกอบการของ COM7 จะเติบโตเฉลี่ย (CAGR 2 ปี ช่วงปี 2564-2566) 23% ต่อปี สูงกว่าอุตสาหกรรมไอทีที่เติบโต 9% ต่อปี ดังนั้น ส่วนแบ่งตลาดของ COM7 เพิ่มขึ้นมาเป็ น 20-30% ซึ่งยิ่งเป็นการสร้างความแข็งแกร่งในอนาคต และด้วยการคาดการณ์การเติบโตที่สูง 40% ในปี 2564 และ 25% ในปี 2565 ปัจจุบัน COM7 ซื้อขายที่ PEG เพียง 1.1 เท่าเมื่อเทียบกับกลุ่มค้าปลีกที่ 1.7 เท่า
ส่วน บล.เอเซีย พลัส ระบุในบทวิเคราะห์ แนะนำ “ซื้อ” หุ้น SPVI ให้ราคาเป้าหมายที่ 6.92 บาท กระแส iPhone รุ่นใหม่รองรับ 5G ยังร้อนแรงต่อจากไตรมาส 4/63 สะท้อนจากทั้งทั่วโลก ทั้งตัวเลขยอดขายผู้ผลิตชิป iPhone ในไต้หวัน, ยอดขาย iPhone จีนเติบโต 2 เท่าตัว บวกกับแผนเปิดสาขาใหม่ปีนี้ที่เชิงรุกกว่าคาด พร้อมคาดกำไรปีนี้เติบโตกว่า 51% เมื่อเทียบจากปีก่อน อยู่ที่ 111 ล้านบาท